CELEX: 62015CN0210
Language: el
Date: 2015-05-06 00:00:00
Title: Υπόθεση C-210/15 P: Αναίρεση που άσκησε στις 6 Μαΐου 2015 η Δημοκρατία της Πολωνίας κατά της αποφάσεως που εξέδωσε το Γενικό Δικαστήριο στις 25 Φεβρουαρίου 2015 στην υπόθεση T-257/13, Πολωνία κατά Επιτροπής

20.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 236/28
            
         Αναίρεση που άσκησε στις 6 Μαΐου 2015 η Δημοκρατία της Πολωνίας κατά της αποφάσεως που εξέδωσε το Γενικό Δικαστήριο στις 25 Φεβρουαρίου 2015 στην υπόθεση T-257/13, Πολωνία κατά Επιτροπής
   (Υπόθεση C-210/15 P)
   (2015/C 236/38)
   Γλώσσα διαδικασίας: η πολωνική
   
      Διάδικοι
   
   
      Αναιρεσείουσα: Δημοκρατία της Πολωνίας (εκπρόσωπος: B. Majczyna)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει στο σύνολό της την απόφαση του Γενικού Δικαστηρίου της Ευρωπαϊκής Ένωσης της 25ης Φεβρουαρίου 2015 στην υπόθεση T-257/13, Πολωνία κατά Επιτροπής·
            
         
               —
            
            
               να ακυρώσει την εκτελεστική απόφαση 2013/123/ΕΕ της Επιτροπής, της 26ης Φεβρουαρίου 2013 [κοινοποιηθείσα υπό τον αριθμό C(2013) 981], για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (1), καθόσον αποκλείει από τη χρηματοδότηση ποσά 2 8 7 63  238,60 ευρώ και 5 6 88  440,96 ευρώ που δαπάνησε ο επιφορτισμένος σχετικά από τη Δημοκρατία της Πολωνίας οργανισμός·
            
         
               —
            
            
               να καταδικάσει την Επιτροπή στα δικαστικά έξοδα και των δύο διαδικασιών.
            
         
      Λόγοι αναιρέσεως και κύρια επιχειρήματα
   
   Η Δημοκρατία της Πολωνίας ισχυρίζεται ότι το Γενικό Δικαστήριο ερμήνευσε εσφαλμένα το άρθρο 11, παράγραφος 1, του κανονισμού 1257/1999 και το άρθρο 23, παράγραφος 2, του κανονισμού 1698/2005, καθόσον έκρινε ότι προϋπόθεση για τη χορήγηση ενισχύσεων για την πρόωρη συνταξιοδότηση ήταν η άσκηση από τον μεταβιβάζοντα αγρόκτημα γεωργικής δραστηριότητας για εμπορικούς σκοπούς πριν αυτός παύσει τη γεωργική δραστηριότητα, ενώ οι διατάξεις αυτές προβλέπουν, αφενός, ότι ο ενδιαφερόμενος πρέπει να έχει ασκήσει γεωργική δραστηριότητα (για εμπορικούς ή μη εμπορικούς σκοπούς) κατά τη διάρκεια των δέκα ετών που προηγούνται της παύσεως της γεωργικής δραστηριότητας και, αφετέρου, απαγόρευση ασκήσεως εκ μέρους του μεταβιβάζοντος γεωργικής δραστηριότητας για εμπορικούς σκοπούς μετά τη μεταβίβαση της γεωργικής επιχειρήσεως.
   Κατά τη Δημοκρατία της Πολωνίας, το δίκαιο της Ένωσης δεν προβλέπει απαιτήσεις συνδεόμενες με την άσκηση της γεωργικής δραστηριότητας για εμπορικούς σκοπούς κατά τη διάρκεια της περιόδου που προηγείται της μεταβιβάσεως της γεωργικής επιχειρήσεως. Το άρθρο 11, παράγραφος 1, του κανονισμού 1257/1999 και το άρθρο 23, παράγραφος 2, του κανονισμού 1698/2005 προβλέπουν ότι η άσκηση γεωργικής δραστηριότητας κατά τη διάρκεια δέκα ετών μπορεί να είναι είτε εμπορικής είτε μη εμπορικής φύσεως. Επιπλέον, οι διατάξεις αυτές απαγορεύουν στον μεταβιβάζοντα γεωργική επιχείρηση να ασκεί γεωργική δραστηριότητα για εμπορικούς σκοπούς μετά τη μεταβίβαση της επιχειρήσεως.
   
      (1)  ΕΕ L 67, σ. 20.